ՍՐԲՈՑ ՎԱՐԴԱՆԱՆՑ ՔԱՐՈԶ[footnoteRef:1] [1:  Խօսուած՝ Սրբոց Վարդանանց Զօրավարացն տօնին, 19 Փետրուար 2009, Անթիլիասի Մայր Տաճարին մէջ։] 

 
                        «Ո՞վ կրնայ մեզ բաժնել Քրիստոսի սէրէն. նեղութի՞ւնը,   
                         անձկութի՞ւնը, հալածա՞նքը, սո՞վը, մերկութի՞ւնը,  
                         վտա՞նգը կամ սո՞ւրը» (Հռ. 8.35)

Այսօր, աշխարհով մէկ սփռուած հայորդիներ կ՚ոգեկոչեն Սրբոց Ղեւոնդեանց Քահանաներու եւ Վարդանանց Զօրավարներու յիշատակը։
Հայ Եկեղեցւոյ տօնացոյցին համաձայն ազգային եւ եկեղեցական տօն է սա միաժամանակ։ 451-ին, 1036 քաջամարտիկ վկաներ քրիս-տոնէական հաւատքի եւ հայրենասիրութեան մեծ պատերազմի ըն-թացքին զոհուեցան եւ զայն որպէս համազգային յիշատակութեան արժանի թուական ու եղելութիւն մեզի կտակեցին։
Պօղոս Առաքեալ Հռոմի մէջ ապրող հաւատացեալներուն Աստուծոյ սէրը բացատրելու իր ճիգին մէջ, հետեւեալ հարցումը կ՚ուղղէ. «Ո՞վ կրնայ մեզ բաժնել Քրիստոսի սէրէն. նեղութի՞ւնը, անձկութի՞ւնը, հալածա՞նքը, սո՞վը, մերկութի՞ւնը, վտա՞նգը կամ սո՞ւրը», եւ կ՚ուզէ որ անոնք եւ մենք մեր կեանքո՛վ պատասխանենք այս հարցումին։
Ճշմարիտ քրիստոնեային կեանքը կը սկսի Քրիստոսով, կ՚ապրուի Քրիստոսով եւ կ՚աւարտի Քրիստոսով։ Մեր հոգեւոր ծնունդով՝ մկըր-տութեամբ զՔրիստոս կը հագնինք, մեր քրիստոնէական կեանքով Զքրիստոս կը ցոլացնենք եւ մեր մահով Քրիստոսի մեզի պարգեւած երկինքի արքայութիւնը կը ժառանգենք։
Մեր նախնիք այս կենսաոճը լաւապէս ըմբռնած եւ արտայայտած են։ Չափազանցութիւն չէ քրիստոնէութեան առաջին դարերը մեր պատ-մութեան խմորման եւ կազմաւորման շրջանը նկատելը։ Քրիստոնէական սերմերը ցանուեցան Ս. Թադէոս եւ Ս. Բարթողիմէոս Առաքեալներով եւ երեք դարեր անոնք արմատ նետեցին հայ հոգիին մէջ. 301-ին, Ս. Գրիգոր Լուսաւորիչով եւ Ս. Տրդատ թագաւորով անոնք պտղաբերեցան, ազգային-պետական կրօն դարձան. 405-ին, Ս. Սահակ-Մեսրոպով եւ Վռամշա-պուհով  հայախօս  աստուածային  պատգամ  եղան, դպրանոց, գիր ու գրա- 


կանութիւն դարձան. եւ ահաւասիկ 451-ին Ղեւոնդներով եւ Վարդան-ներով եղան հաւատամարտ եւ հայրենամարտ։ Այս վճռորոշ դէպքերն ու դէմքերը թրծեցին հայը։
Այսօր Յովսէփ Կաթողիկոս, Ղեւոնդ Երէց, Վարդան Մամիկոնեան, Խորէն, Արտակ, Հմայեակ, Տաճատ, Վահան, Արսէն, Գարեգին եւ դեռ նահատակութեան փառապսակին արժանացած բազմաթիւ անյայտ հայորդիներ կենդանի ներշնչարան կը դառնան Քրիստոսի սիրոյն մեզի փոխանցման։ 
Հաւատքի, հայրենիքի, խղճի ազատութեան եւ մարդկային իրա-ւունքներու պաշտպանութեան համար, 451 թուականին, մեր ժողովուրդը զանգուածաբար եւ միասնաբար ոտքի կանգնեցաւ իր հոգեւորական եւ աշխարհական իշխանութեան հրաւէրով եւ ընդդիմացաւ պարսկական գերհզօր կայսրութեան։ Գերազանցօրէն անհաւասար ուժերու միջեւ մղուած Աւարայրի ճակատամարտը պսակուեցաւ հայուն բարոյական յաղթանակով։
Բարոյական յաղթանակ բացատրութիւնը թերեւս մակերեսայնօրէն ծիծաղելի թուի. սակայն, երբ զայն դիտենք մեր քարոզին բնաբանին պրիսմակէն, զայն ուսանելի դարձնող հետեւեալ դասերը կրնանք քաղել.
Առաջին, զՔրիստոս սիրել կը նշանակէ զԱստուած եւ մեր նման-ները սիրելով աստուածային անսակարկ սիրոյն վաւերական պատաս-խանը տալ։ Նախ Աստուած սիրեց մեզ։ Ղեւոնդեանք եւ Վարդանանք սիրեցին զԱստուած եւ իրենց արենակիցներն ու հայրենակիցները։ Մեր մատենագիրները այնքա՜ն ճոխ վկայութիւններ ունին այս մասին, երբ քրիստոնէական հաւատքը որպէս «գոյն մորթոյ» կը նկարագրեն, սաղմոս-ներու յաճախակի երգեցողութիւնը որպէս քաջութեան յաղթերգ կը սահ-մանեն, ճակատամարտէն առաջ սուրբ հաղորդութեան ստացումը որպէս հաւատքի գործնական արտայայտութիւն կը յիշեն, աւետարանը հայր եւ եկեղեցին մայր դաւանիլը որպէս ճշմարիտ վկայութիւն կ՚ընդգծեն եւ «իմացեալ մահը» որպէս կեանքի գրաւական կը վճռեն։
Երկրորդ, առաքեալը կը յիշէ երկու տիպի փորձաքարեր՝ արտաքին (հալածանք, սով, մերկութիւն, վտանգ եւ սուր) ու ներքին (նեղութիւն եւ անձկութիւն)։ Քրիստոս բնաւ չըսաւ թէ մեր կեանքը հեզասահ պիտի ընթանայ, այլ սորվեցուց դժուարութիւնները յաղթահարելու քրիստոսա-տիպ եղանակը, որ կը խտանայ խաչ,–նահատակութիւն,– բառին մէջ։ Երկ-նաւոր կեանքը շահիլ երկրաւոր կեանքը զոհելով։
Երրորդ, պատմութեան ընթացքին քրիստոնէութիւնը հաւաքական սիրոյ եւ միասնականութեան ցոլացումը եղաւ մեր ժողովուրդի զաւակ-ներուն համար եւ զսպանակեց մեր արժանաւոր գոյութեան ընթացքը։ Գրեթէ ամեն բան կորսնցուցինք, սակայն մեր Եկեղեցին ընդ հուր եւ ընդ սուր անցնելով հանդերձ մնաց որպէս մեր ամենէն թանկագին աւանդը։ Սիրով դարձանք Աստուծոյ եւ մեր Եկեղեցւոյ հարազատ զաւակները։ Աստուածսիրութիւնն ու հայրենասիրութիւնը առանցքը եղան եւ են այսօր մեր ազգային ինքնութեան, որոնցմէ ծնունդ առաւ մեր ազգի ամբողջ ազգային, հոգեւոր ու մշակութային արժէքային համակարգը: Հաւաքական կեանքով պատասխանելու համար առաքեալին հարցումին, դարձեալ կը դիմենք առաքեալին եւ ղեւոնդեանց ու վարդանանց նահատակներուն Յազկերտին տուած հանգանակը կը կրկնենք այսօր եւս. «Ո՛չ մահը եւ ո՛չ կեանքը, ո՛չ հրեշտակները, ո՛չ չար ոգիներու իշխանութիւնները, ո՛չ ներկան եւ ո՛չ գալիքը, ո՛չ ալ որեւէ զօրութիւն, ո՛չ վերին եւ ո՛չ ալ ներքին աշխարհները, ո՛չ ալ ուրիշ ստեղծագործութիւն մը կրնայ մեզ բաժնել Աստուծոյ սէրէն, որ մենք ճանչցանք մեր Տիրոջ Յիսուս Քրիստոսի միջոցաւ» (Հռ 8.38–39)։
Եկէ՛ք, հայ շարականին բառերով դիմենք «Քրիստոսէ պսակուած յաղթական զօրականներուն» բարեխօսութեան եւ վերանորոգենք Քրիս-տոսի հաւատարիմ մնալու մեր հաւաքական գիտակից ուխտը՝ «անճառ բարիքներու ժառանգորդ» դառնալու համար. ամէն։
 
Նարեկ Եպս. Ալեէմէզեան

